बाकी मैचों में अच्छा प्रदर्शन करेंगे भज्जी : दुर्रानी  
पूर्व भारतीय ऑलराउंडर सलीम दुर्रानी ने हरभजन का समर्थन करते हुए विश्वास जताया कि यह ऑफ स्पिनर इंग्लैंड के खिलाफ शृंखला में अच्छा प्रदर्शन करेगा।
पूर्व भारतीय ऑलराउंडर सलीम दुर्रानी ने आलोचकों के निशाने पर चल रहे हरभजन सिंह का समर्थन करते हुए विश्वास जताया कि यह ऑफ स्पिनर इंग्लैंड के खिलाफ वर्तमान शृंखला में अच्छा प्रदर्शन करेगा।  दुर्रानी ने शुक्रवार रात पुरस्कार वितरण समारोह से इतर कहा कि वह भारत के सर्वश्रेष्ठ गेंदबाजों में से एक है। आपके करियर में बुरे दौर आते हैं और वह इस समय बुरे दौर से गुजर रहा है। पहले टेस्ट मैच में उसने अच्छी गेंदबाजी नहीं की, लेकिन आप उसके बारे में कुछ नहीं कह सकते। वह दूसरे टेस्ट की दूसरी पारी में इंग्लिश टीम को तहस नहस कर सकता है।  उन्होंने कहा, हर खिलाड़ी बुरे दौर से गुजरता है। ऐसा होता रहता है। इसका मतलब यह नहीं है कि आप किसी की योग्यता पर संदेह करने लग जाओ। 29 टेस्ट मैच में 75 विकेट लेने वाले दुर्रानी ने हरभजन को सलाह दी कि वह दबाव और अपेक्षाओं के बोझ तले न दबें।  उन्होंने कहा, उसे संयम बनाए रखना होगा और केवल अपने काम पर ध्यान देना होगा। हरभजन पिछले कुछ समय से लगातार लचर प्रदर्शन कर रहे हैं। वह अपना 98वां मैच खेल रहे हैं और उन्होंने अब तक 406 विकेट लिए हैं। दुर्रानी ने कहा कि उसमें वापसी करने की क्षमता है। उन्होंने कहा, उसके पास प्रतिभा है और अब वह सीनियर क्रिकेटर है। उसने 400 से अधिक विकेट लिए हैं।